IHOSIIRTEEN KOTIHOITO

|  |  |
| --- | --- |
| Kuvaus: | kotihoito-ohje potilaalle, jolle on tehty ihosiirreleikkaus |

Teille on laitettu ihonpuutosalueen peitoksi ihonsiirre, joka on kiinnitetty paikoilleen haavahakasilla. Ihonsiirre kiinnittyy alustaansa 2-4 vuorokauden aikana. Sen vuoksi ihosiirrealue tulee pitää leikkauksen jälkeen levossa ja kohoasennossa ja sitä pitää estää hankautumasta ensimmäiset 3-4 vuorokautta. Haavahakaset poistetaan ihonsiirteen ympäriltä 4. leikkauksen jälkeisenä päivänä.

Ihonsiirrettä saa alkaa suihkuttamaan vuorokausi haavahakasten poistamisen jälkeen. Suihkuttamista on hyvä jatkaa päivittäin, kunnes eritys ihonsiirteeltä on loppunut. Kudosneste-eritystä voi esiintyä 1-2 viikon ajan.

Ihonsiirre on aluksi ohut ja hauras. Sen vuoksi siirre tulee suojata hankautumiselta, kunnes iho on vahvistunut. Aluksi ihonsiirre suojataan silikoniverkko- tai rasvaverkkosidoksella sekä harsotaitoksilla, jotka voidaan kiinnittää elastisilla kierresidoksilla tai putkiverkolla. Kun eritys ihonsiirteeltä on loppunut, siirrettä tulee alkaa rasvaamaan ihoöljyllä ja ihon vahvistuttua perusvoiteella. Rasvaamista tulee jatkaa vähintään 3 viikon ajan useita kertoja päivässä. Rasvaus pitää ihosiirteen joustavana ja estää arpikudoksen muodostumista. Saunominen ja uiminen on sallittu haavojen umpeuduttua tai lääkärin luvalla.

Ihonsiirre on suojattava auringolta ensimmäisen ihosiirteen jälkeisen vuoden ajan. Käyttäkää suojaamiseen mieluiten vaatteita. Aurinkovoiteen suojakerroin on oltava vähintään 20.

Liikeharjoitteluja ja venyttelyjä voitte alkaa tekemään fysioterapeutin antamien ohjeiden mukaan haavahakasten poistamisen jälkeen. Harjoitukset on helpointa tehdä suihkussa tai välittömästi sen jälkeen, jolloin ihonsiirre on joustavimmillaan.

Kun kyseessä on alaraajassa oleva ihonsiirre (tai laaja ihonsiirtoalue), tulisi käyttää turvotuksen ja arpikudoksen muodostumisen ehkäisemiseksi tukisidosta, elastista putkisidosta tai painetekstiiliä lääkärin suosittaman ajan. Mahdollisesta tukisidoksen/ painetekstiilin käytöstä saatte yksilölliset ohjeet lääkäriltä ja toimintaterapeutilta. Täysvaraus ihonsiirrealaraajalle sallitaan viikon kuluttua leikkauksesta.

Ottakaa yhteys terveyskeskuksen haavahoitajaan, mikäli

* teille nousee kuumetta (yli 38 °C)
* ihonsiirre irtoaa tai menee rikki
* ihonsiirre alkaa uudestaan erittää kudosnestettä
* eritys on runsasta ja pahanhajuista
* ihonsiirre on kipeä

Plastiikkakirurgian osasto 2211 puh. 017 172 515